GEORGE BERKELEY

**Lockeren enpirismoa muturrera eraman duen filosofoa. ‘Ezin gara joan ideien saretik harantzago’.**

Kontuak kontu, gure barne-esperientzietatik edo gure ideien saretik harantzago, gugandik independentea den errealitate bat badagoela aldarrikatzen dute Lockek eta Descartesek. Errealitate hori, independentea izan arren, modu batean edo bestean gure esperientziekin edo ideiekin hartu-emanetan dago.

Nolabait, Berkeleyk errealitate independente horren existentzia ukatu zuen; ideien erresuma edo sarea baino ez dago. Tesi hori bera honela adieraz dezakegu:

* Lockeren (eta Descartesen) aurka, Berkeleyk materiazko substantziaren existentzia ukatzen zuen. Dauden substantzia bakarrak arimak (edo espirituak edo gogamenak edo niak) dira.

Berkeleyk eta Lockek onartu egiten zuten ideien erresuma. Alabaina, Lockeren ikuspegian, ideien erresuma materiazko errealitatearen eta gure gogamenaren arteko eragin-trukearen fruitua da. Hori dela-eta, Berkeleyk ez du bat egiten Lockerekin.

1. Berkeleyren ustez, ideien erresuma onartuz gero, eta koherenteki jokatuz gero, materiazko errealitatea (edo Descartesek esango lukeen eran, materiazko substantzia) ez dela existitzen, ondorioztatu behar dugu.
2. Gure esperientziaren arabera, ziurtatuta daukagun bakarra ideien (barne-esperientzien) sarea da.

**Ez dago ideia abstrakturik**

Berkeleyren ikuspuntutik, ideien erresuman ez dago ideia abstrakturik edo orokorrik. Ideia guztiak partikularrak dira. Ez dago gizakiaren ideia abstrakturik; gizakiarengan orokorrean pentsatzen dudan bakoitzean, nire buruan dabiltzan ideiak, ibiltzekotan, gizaki partikularrenak dira.

Ideia partikular baten erabilera abstraktutik ideia abstraktu baten existentziara jauzi egiten dugunean, jauzi tranpatia egiten ari gara. Horixe da Berkeleyk salatzen duena.

* Eta hori da, hain zuzen ere, materiaren existentzia onartzen dutenek modu batean edo bestean egiten duten jauzia.